b'\n_START_ARTICLE_\nMikrobiologija\n_START_PARAGRAPH_\nMikrobiologija je veda o mikroorganizmih (mikrobih). Sem sodijo \xc5\xa1tevilni in raznoliki organizmi, ki obstajajo kot posamezne celice ali skupki celic, med njimi evkarionti, kot so glive, pra\xc5\xbeivali in alge ter prokarionti, kot so bakterije in arheje. V skupino mikroorganizmov sodijo tudi virusi, \xc4\x8deprav niso striktno razvr\xc5\xa1\xc4\x8deni kot \xc5\xbeivi organizmi. Glede na obravnavan mikroorganizem se mikrobiologija deli na mnoge veje: bakteriologija, virologija, mikologija, parazitologija. Specialist s podro\xc4\x8dja mikrobiologije se imenuje mikrobiolog. Mikrobna celica je sposobna samostojnega \xc5\xbeivljenja in je sposobna rasti, tvorbe energije in razmno\xc5\xbeevanja neodvisno od drugih celic (izjema so virusi). Tako se celice mikroorganizmov razlikujejo od celic \xc5\xbeivali ali rastlin, saj le-te ne morejo \xc5\xbeiveti samostojno._NEWLINE_Mikrobiologija je osnovna biolo\xc5\xa1ka znanost, ki nudi nekatera najbolj dostopna raziskovalna orodja za raziskovanje delovanja \xc5\xbeivljenjskih procesov. Z uporabo mikroorganizmov nam je uspelo razumeti najbolj zapletene kemi\xc4\x8dne in fizikalne procese \xc5\xbeivljenja. Kot uporabna biolo\xc5\xa1ka znanost se mikrobiologija ukvarja z mnogimi pomembnimi te\xc5\xbeavami v medicini, industriji, ekologiji ... Nekateri mikroorganizmi povzro\xc4\x8dajo zelo nevarne bolezni pri ljudeh, v industriji pomagajo pri proizvodnji antibiotikov, uporabljamo jih tudi za \xc4\x8di\xc5\xa1\xc4\x8denje odpadnih vod.\n_START_SECTION_\nZgodovina\n_START_PARAGRAPH_\nDolgo so domnevali, da obstajajo organizmi, ki niso vidni s prostim o\xc4\x8desom. Stari Egip\xc4\x8dani so uporabljali proces fermentacije za pridelavo piva, kjer sodelujejo mikroorganizmi. Stare civilizacije so odkrile povezavo med odplakami in boleznimi. Stari Rimljani so nadzorovali vodo v akvaduktih in onesna\xc5\xbeenje vode je bilo strogo kaznovano. V trinajstem stoletju so osebe obolele za gobavostjo (povzro\xc4\x8da jo bakterija Mycobacterium leprae) osamili od zdravih ljudi. Leta 1348 je epidemija kuge, imenovana tudi \xc4\x8drna smrt (bolezen povzro\xc4\x8da bakterija Yersinia pestis), za tretjino zmaj\xc5\xa1ala \xc5\xa1tevilo ljudi na Zemlji. Hitro \xc5\xa1irjenje bolezni so omogo\xc4\x8dile zelo slabe sanitarne razmere srednjega veka._NEWLINE_Napredek optike v renesansi je omogo\xc4\x8dil tudi razvoj mikroskopa in s tem opazovanje s prostim o\xc4\x8desom nevidnih organizmov. Robert Hooke je z uporabo enostavnega mikroskopa leta 1664 prvi opisal glive. Znanstvenik Antonie van Leeuwenhoek je sam predelal mikroskop ter prvi opisal in narisal bakterije, kar je bilo leta 1684 tudi objavljeno. Ta prva odkritja so vodila do \xc5\xa1ir\xc5\xa1e uporabe mikroskopa kot standardnega raziskovalnega orodja._NEWLINE_Naslednji pomemben korak v mikrobiologiji je naredil Louis Pasteur, ki je ovrgel teorijo o spontani generaciji in dokazal, da \xc5\xbeivo nastane le iz \xc5\xbeivega. Za\xc4\x8del je z uporabo cepiv proti boleznim, kot so vrani\xc4\x8dni prisad, pti\xc4\x8dja kuga in steklina. Po njem je znan tudi proces konzerviranja \xc5\xbeivil, pasterizacija. Poleg pasterizacije je uvedel tudi sterilizacijo. Oba postopka s toploto uni\xc4\x8dujeta mikroorganizme._NEWLINE_Pomembna oseba v mikrobiologiji je bil tudi Robert Koch. Dokazal je, da dolo\xc4\x8deni patogeni mikroorganizmi lahko povzro\xc4\x8dijo dolo\xc4\x8deno bolezen. Na osnovi svojih raziskovanj je razvil kriterije, ki so znani kot Kochovi postulati. Svoja raziskovanja je osredoto\xc4\x8dil tudi na izolacijo bakterij v \xc4\x8distih kulturah. Pasteurja in Kocha pogosto smatramo kot ustanovitelja medicinske mikrobiologije._NEWLINE_Med Slovenci je znan Marko Anton Plen\xc4\x8di\xc4\x8d (1705 - 1786) iz Solkana, ki je deloval v Padovi in na Dunaju. Opazil je, da \xc5\xa1krlatinko povzro\xc4\x8da o\xc4\x8dem nevidni \xc5\xbeivi kontagij \xc5\xa1krlatinke, ki se prena\xc5\xa1a iz bolnika na bolnika po zraku ali neposredno z oku\xc5\xbeenimi predmeti. Svoja opa\xc5\xbeanja je zapisal v knjigi leta 1762.'